PAGE  
2

ירושלים,     ה' בניסן התשס"ו
3 באפריל 2006

נצ 2006-129

	40-כללי 
	תיק


לכבוד
	כבוד השופט (בדימוס) מיכה לינדנשטראוס, מבקר המדינה


שלום רב,
הנדון: התנהלות משרד מבקר המדינה

1 . מבוא

1. מכתב זה נכתב בצער רב. עבדתי שנים רבות בתפקיד בכיר במשרד מבקר המדינה, ואני מאמין שביקורת מדינה עצמאית, מקצועית ונטולת פניות הינה ערך חשוב במדינה דמוקרטית. ואולם, התנהלותם הבעייתית של עובדים במשרדך והגיבוי שאתה נותן להתנהלות זו, אינם מאפשרים לי להחריש יותר. נורמות בסיסיות המתחייבות על-פי החוק ופסיקת בתי המשפט, מופרות ונרמסות ברגל גסה במשרד מבקר המדינה; הכנת דו"ח ביקורת חסר יסוד תוך ניגוד עניינים, חשש לשיקולים זרים ופסולים, אי מתן זכות טיעון ופגיעה בכללי הצדק הטבעי. ועל הכל - העלאת ליקויים ופגמים כביכול אצל המבוקר, תוך התעלמות צינית מהעובדה שמשרד המבקר נוהג בדיוק באותה צורה.


2. מצב דברים זה לא יכול היה להתרחש אלמלא העובדה שמשרד מבקר המדינה הינו הגוף הציבורי היחיד במדינת ישראל שאין עליו פיקוח או בקרה כלשהם מצד שום גוף. משרדי הממשלה ויחידות הסמך נתונים לפיקוחם של נציבות שירות המדינה, אגף התקציבים, החשב הכללי, הממונה על השכר, משרד המשפטים ועוד. כל אחד מגופים אלה מפוקח על-ידי האחר וכולם מבוקרים על-ידי מבקר המדינה. גם המערכת המשפטית מפוקחת ומבוקרת. פסקי הדין של השופטים נתונים לערעור בפני ערכאות גבוהות יותר והתנהגותם נתונה לפיקוח על-ידי נציבת התלונות על שופטים. המדינה הקימה מוסדות רגולטוריים שונים על החברות והתאגידים הציבוריים; רשות החברות הממשלתיות, הרשות לניירות ערך, רשות ההגבלים העסקיים, הרשות לשירותים ציבוריים (חשמל) ועוד כהנה וכהנה.


ורק משרד מבקר המדינה לבדד ישכון. אין עליו מרות ואין עליו פיקוח ואין עליו בקרה ואין עליו ביקורת. ואיש אינו שואל מי מבקר את המבקר.


3. אין מנגנון ערעור או ערר על ממצאי מבקר המדינה. המבקר רשאי לכתוב דברי ביקורת חריפים כנגד נושא משרה בשירות הציבור, בין שהוא נבחר ובין שהוא עובד בכיר, ואותו אדם אינו יכול להוציא את צדקתו לאור. מבקר המדינה הינו גם החוקר, גם התובע וגם השופט. קביעתו היא סופית. ניתן להרוס את שמו הטוב של אדם – ובמקרים מסויימים להביא להעברתו מתפקידו - בלא שלנפגע תהיה ערכאת ערעור כלשהי בפני קביעות הביקורת. הדבר חמור במיוחד נוכח העובדה שהביקורת מתבצעת מאחרי חומה עבה של סודיות, ללא שקיפות, ולעתים ללא התייחסות של ממש לתגובת הנפגע, או שההתייחסות היא חלקית ומגמתית. בשונה מהליך פומבי המתנהל בערכאה שיפוטית, אין המבוקר רשאי לחקור עדים חקירה נגדית. אם מישהו התלונן נגדו – שמו ומניעיו של המתלונן חסויים בפני הנילון, כמו גם חומר הראיות.


2 . דו"ח הביקורת


1. דו"ח הביקורת על המכרזים בשירות המדינה בכלל ותת-הפרק המתייחס להטלת האחריות למינהל ומשאבי אנוש על עוזרת הנציב (להלן – דו"ח הביקורת) הינו דוגמה לאמור לעיל. מדובר בשרשרת אירועים חמורים ומדאיגים המטילים צל כבד על מוסד מבקר המדינה ועל אמינות הביקורת. להלן, בתמצית, עיקרי הדברים.


2. ביום 15.2.2006  הגשת את דו"ח הביקורת לראש הממשלה וליו"ר ועדת הכנסת לביקורת המדינה, במסגרת הדו"ח השנתי, כמצוות חוק מבקר המדינה. דו"ח זה היה חמור לאין ערוך לעומת טיוטת דו"ח הביקורת שהוגשה להתייחסותנו, והיו כלולות בו קביעות והערכות נורמטיביות קשות שנעדרו מן הטיוטה. דרך פעולה זו נוגדת את ההלכה הפסוקה של ביהמ"ש העליון ואת כללי הצדק הטבעי, שכן לא ניתנה לנו ההזדמנות להגיב לדברים. ביהמ"ש העליון כבר פסל בעבר חוות דעת של מבקר המדינה בגין עילה זו (בג"ץ 4914/94, יעקב טרנר נ. מבקרת המדינה וועדת הכנסת לביקורת המדינה).


3. עוד התברר – ועובדה זו אושרה על ידך - כי היועצת המשפטית של משרד מבקר המדינה, עו"ד נורית ישראלי, הייתה מעורבת באופן פעיל בהכנת הדו"ח. עו"ד ישראלי הייתה נגועה בניגוד עניינים חריף, כפי שיפורט בהמשך.


4. בנסיבות אלה, מצאתי לנכון לפנות לעו"ד פרופ' דוד ליבאי וביקשתיו לייצג אותי בפרשה. פרופ' ליבאי שלח לך מכתב מפורט בו הפריך את ממצאי הדו"ח. בעקבות מכתבו של פרופ' ליבאי, הזמנת אותו לפגישה. בפגישה זו השתתפה – על דעתך ובהסכמתך - גם עו"ד נורית אלשטיין, היועצת המשפטית של הכנסת, שמילאה במשך שנים רבות, ועד לאחרונה, את תפקיד מנהלת המחלקה לסכסוכי עבודה בפרקליטות המדינה, והייתה הסמכות המקצועית-משפטית בנושאים נשוא הדו"ח. בפגישה זו הופרכו לחלוטין ממצאי הביקורת וקביעותיה. בדיון נכחו עובדי הביקורת שטענותיהם הסתתמו. עו"ד ישראלי, מטעמים השמורים עמה, בחרה שלא להשתתף בפגישה.


5. מתברר שלאחר אותה פגישה העלו עובדיך – שלא בפני בא כוחי – טענות חדשות, שאף להן אין יסוד. ושוב – המשכת בשיטתיות לפגוע בכללי הצדק הטבעי, ולא נתת לנו הזדמנות להגיב לטענות חדשות אלו. ואחר כך – ללא שמץ של בושה – כתב המשנה למנכ"ל משרד מבקר המדינה, מר בעז ענר, לבא כוחי פרופ' ליבאי, כי "הנציבות לא הציגה בפניך (בפני ליבאי – ש.ה.) את התמונה המלאה...". לא הציגה תמונה מלאה? מדוע לא הצגתם אותה "תמונה מלאה", כביכול, בפני בא כוחי ובפני עו"ד אלשטיין בעת הדיון בלשכתך, דיון שבו לא מצאה לנכון היועצת המשפטית להשתתף? אכן, "משפט צדק" נוסח משרד מבקר המדינה. 
6. התנהגותך בעניין זה משולה לשופט, שאחרי שהסניגור מסיים את טיעוניו, הוא נפגש עם התובע ושומע ממנו טיעונים נוספים, במעמד צד אחד, בלי לתת לסניגור להגיב. למותר לציין, שדרך זו פגומה ביותר ונוגדת את כללי הצדק הטבעי כפי שנקבעו בהלכה הפסוקה. 

7. הובהר לך שאם תותיר את דו"ח הביקורת ככתבו וכלשונו, נגיש נגדך עתירה לבג"ץ. ואכן, לאחר הפגישה עם פרופ' ליבאי,  שינית את הדו"ח באופן מהותי והשמטת ממנו את הקביעות הנורמטיביות החריפות שהיו בו. שינויים כה מהותיים בדו"ח סופי שכבר הוגש לראש הממשלה וליו"ר ועדת הכנסת לביקורת המדינה, הינם מעשה נדיר ביותר וכמעט חסר תקדים, ומצביעים על כך שגם אתה נוכחת לדעת עד כמה היו הקביעות נטולות יסוד. אך לא מצאת לנכון לזרוק את הדו"ח כולו למקום המיועד לו – סל הניירות, ולהעביר את היועצת המשפטית שפעלה בניגוד לדין מתפקידה, או לפתוח נגדה בהליכים משמעתיים. בחרת לשמור על כבודם של עובדיך כביכול ועל מעמדם, אפילו במחיר של פרסום דו"ח מעוות, מוטה וחסר יסוד. בהקשר זה, מן הראוי לחזור ולהביא בפניך את סוגיית ניגוד העניינים שבו הייתה נתונה גב' ישראלי ואת החומרה שבהתנהגותה.


3 . ניגוד העניינים של היועצת המשפטית למבקר המדינה


1. עו"ד נורית ישראלי כיהנה בתפקיד היועצת המשפטית של נציבות שירות המדינה עת מוניתי לתפקיד הנציב. ערב מינויה, הועסקה עו"ד ישראלי כפרקליטה בדרגה נמוכה יחסית בפרקליטות המדינה, ומשם עברה לעבודה בנציבות לאחר שעמדה במכרז. הסתבר לי כי הוסדרו לעו"ד ישראלי תנאי עבודה חריגים ובלתי מקובלים. עו"ד ישראלי נהנתה, למעשה, משני העולמות: היא זכתה לשכר יועצים משפטיים מחד (95% משכר מנכ"ל), ובמקביל, אושרו לה, בהסדר חריג ובניגוד לדין, 3% פנסיה לשנה, על אף שלא הועסקה בפועל כפרקליטה. נוסף על כך, נשארה במעמד של מושאלת ממשרד המשפטים. לא הייתי מוכן להשלים עם הסדר זה, שעמד בניגוד מפורש לחוק ולהחלטת הממשלה. מטעם זה, וגם מטעמים נוספים הקשורים בהתנהגותה, הודעתי לה, ביום 3.12.96, על סיום העסקתה בנציבות. בעצה אחת עם פרקליטת המדינה דאז, השופטת עדנה ארבל, חזרה עו"ד ישראלי לעבוד במשרד המשפטים. גם עוזרת הנציב הייתה מעורבת בזמנו בהפסקת עבודתה של עו"ד ישראלי בנציבות, ובין השתיים התקיימו שיחות קשות בנושא, לאור העובדה שסיום העבודה נעשה בניגוד לרצונה ולמורת רוחה הרבה של עו"ד ישראלי.


2. החוק וההלכה הפסוקה אוסרים על עובד ציבור להימצא במצב של ניגוד עניינים, ואף במצב המעלה חשש לניגוד שכזה. בנסיבות המתוארות, היה על גב' ישראלי להימנע מכל עיסוק בעניינים הנוגעים אלי אישית ובעניינים הנוגעים לעוזרת הנציב, לאחר ששנינו הבאנו בעבר לסיום העסקתה בנציבות, ובניגוד גמור לרצונה. במעורבותה הפעילה של גב' ישראלי בכתיבת הדו"ח יש משום ניגוד עניינים חריף וחשש ששיקולים זרים ופסולים עמדו ביסוד ניסוחו. חשד זה מתחזק נוכח הניסוחים המשפטיים החריפים שהיו בדו"ח המקורי (שרובם בוטלו על ידך לאחר הגשת הדו"ח, כאמור). חשד זה מתחזק שבעתיים נוכח העובדה שעובדי הביקורת התרשמו בשלבים הראשונים של הבדיקה כי אין מקום לדו"ח, והדברים עולים ממכתב ששלחו לנו. רק בעקבות המעורבות המשפטית, קרם דו"ח הזוי זה עור וגידים. הדברים עולים הן מדבריהם של אנשי משרד מבקר המדינה לעובדי הנציבות והן מן הכתובים.


3. אך כיצד נהגת כלפי עו"ד ישראלי? כך כותב בשמך מר בעז ענר, משנה למנכ"ל משרד מבקר המדינה, במכתבו לפרופ' ליבאי מיום 23.3.06: "משרד מבקר המדינה רואה לנכון להביע צער ולדחות מכל וכל את הטענה בדבר ניגוד העניינים של היועצת המשפטית במשרדנו. מקורה של הטענה באירועים מלפני כעשר שנים, והיא מתבססת על הצגה חלקית ומוטית של הדברים ועל התכתבות שבוטלה זמן קצר לאחר מכן. למבקר המדינה ולמשרד מבקר המדינה אמון מלא ביושרה ובמקצועיות של גב' ישראלי".


4. יושרה? מקצועיות? מטעמים של צנעת הפרט וכדי לא לפגוע בעו"ד ישראלי יתר על המידה, לא הרחבנו בפניך את היריעה בעניין זה, וגם עתה אני מעדיף, בשלב זה לפחות, שלא לפרט. אילולא חסתי על כבודה של גב' ישראלי והייתי מפרט יותר בפרשיה זו, לא היה מר ענר מעז לדחות מכל וכל את הטענה בדבר ניגוד העניינים. מכתבו של מר ענר, לא זו בלבד שהוא נוגד את ההלכה הפסוקה, אלא שאינו מתיישב עם השכל הישר.
5. אדוני המבקר, כשופט בכיר ורב ניסיון על כס המשפט, האם אתה סבור, באמת ובתמים, שמותר היה לעו"ד ישראלי להיות מעורבת באופן כה פעיל ודומיננטי בהכנת דו"ח ביקורת זה נגדי ונגד עוזרתי המקצועית? האם התנהגות כזו תקינה בעיניך? האם נראה לך שהניסוחים המשפטיים החריפים, פרי עטה לכאורה, אינם מעלים חשד לשיקולים זרים ופסולים? היא כתבה ש"פעלתי בניגוד להלכה הפסוקה" והפנתה לפסק דין שהוכח בפניך שאינו רלוונטי כלל. היא כתבה שאני פעלתי תוך ניגוד עניינים! ועל כך כבר אמרו חז"ל ש"כל הפוסל – במומו הוא פוסל". היא כתבה שהתעלמתי מעקרונות החוק – חוק שלא היה ולא נברא. אכן, אתה השמטת את כל הניסוחים האלה מן הדו"ח. אך כיצד, ככלות כל אלה, יש לך "אמון מלא ביושרה ובמקצועיות של גב' ישראלי?" האם אלה הנורמות שעל-פיהן עובד משרד מבקר המדינה? הכך ייעשה במשרד שצריך להיות דוגמה ומופת לשמירה על כללי האתיקה? האם הנורמות להן אתה מטיף כלפי אחרים אינן חלות על עובדי משרדך? 
6. בדו"ח אחר שעומד להתפרסם אתה מאשים עובד מדינה בכיר שמילא את תפקידו במסירות וללא רבב, בניגוד עניינים. חזקה על עובד זה שיידע להגן על עצמו ולהפריך בציבור האשמת שווא זו. אבל לא אוכל שלא לציין שמשרד מבקר המדינה חייב לבחון היטב אם לא ראוי שייטול קורה מבין עיניו, לפני שהוא מאשים אחרים בניגוד עניינים.
4 . נאה דורש ונאה מקיים


1. העיניים קוראות ומסרבות להאמין; איזו עזות מצח נדרשת כדי לכתוב שעוזרת הנציב קיבלה "שכר שלא כדין" והיא "נהנית מכל העולמות", כביכול. עוזרת הנציב קיבלה אותו שכר בדיוק כפי שקיבלו כל העוזרים הבכירים של ממלאי תפקידים מקבילים בשירות המדינה. עו"ד ישראלי היא זו שדאגה לסדר לעצמה בתפקיד היועצת המשפטית לנציבות שירות המדינה שכר ותנאי גימלה חריגים, בניגוד לדין, תוך שהיא עצמה "נהנית משני העולמות", כאמור במכתבי אליה בעת שסיימתי את העסקתה בנציבות. 
2. העיניים קוראות ומסרבות להאמין; איזו מידה של ציניות נדרשת כדי לכתוב שעוזרת הנציב מקבלת "שכר שלא כדין", כביכול, כאשר עוזריך המקצועיים נהנים, על-פי הפרסומים, משכר כפול ויותר משכרה של עוזרת הנציב (וגם משכרם של כל היועצים הבכירים של רה"מ והשרים). עוזרתך האחת מקבלת, על-פי הפרסומים, שכר בגובה 45,000₪ ועוזרך האחר מקבל שכר של 37,000₪, וכל זאת במסגרת הסדרי השכר החריגים שמשרד מבקר המדינה – בהעדר כל פיקוח ובקרה – הסדיר לעובדיו, לכאורה שלא כדין. 


3. העיניים קוראות ומסרבות להאמין; איזו מידה של ציניות נדרשת כדי למתוח ביקורת על הטלת תפקידים ביצועיים על עוזרת הנציב – עובדת מדינה קבועה ומוערכת זה 26 שנים – כשאתה וקודמיך בתפקיד הטלתם על העוזרים המקצועיים תפקידים ביצועיים מובהקים; דוברות, יחסים בינלאומיים ומאבק בשחיתות השלטונית. מובן שאין אני רואה בכך פגם כלשהו, שכן קיים הבדל בסיסי בין עוזרים פוליטיים של נבחרים וממלאי משרות אמון בעצמם (כגון מנכ"לים), לבין עוזרים מקצועיים - שהם עובדי מדינה מן המניין - של נושאי משרה מקצועית ונטולי זיקה פוליטית כגון: נשיא בית המשפט העליון, מבקר המדינה, היועץ המשפטי לממשלה, נציב שירות המדינה וכיו"ב. משום מה, ממאן אתה להכיר בהבדל המהותי בין שני סוגי העוזרים, תוך התעלמות בלתי מובנת מהעובדה שכך אתה נוהג בביתך שלך. ומה שמפליא במיוחד, לא היית מוכן לעשות את הפעולה הפשוטה – לעיין בהוראות התקשי"ר, שם כתובים הדברים שחור על גבי לבן. ואולי ראוי לחזור ולציין בפניך שאני כתבתי וניסחתי הוראות אלו. מה רבה חכמתם ותבונתם של אנשיך, שיורדים לצפונות מוחי ומתיימרים לפרש את אשר כתבתי, באופן כה מעוות ושונה מכוונותיי.
4. העיניים קוראות ומסרבות להאמין; איזו מידה של ציניות נדרשת כדי למתוח ביקורת על שדרוגה בדרגה של עוזרת הנציב, כאשר אלפי שדרוגים כאלה נעשים באופן תקין לחלוטין כל שנה בשירות המדינה, לרבות במשרד מבקר המדינה. ואולי מן הראוי שתבדוק כיצד שודרגו עוזריך שלך עד לדרגות הבכירות ועד לרמות השכר הגבוהות שאתה משלם להם, רמות שכר שאין להן אח ורע בתפקידים מקבילים במשרדי הממשלה  האחרים.  וכל זאת - לפני שאתה מאשר ביקורת נטולת יסוד, באותו נושא ממש, כלפי אחרים.
5 . מגמתיות ורדיפה אישית

1. הדו"ח על המכרזים בשירות המדינה, ברובו המכריע, הינו בלתי מקצועי, מגמתי, גדוש טעויות עובדתיות ומשפטיות. הביקורת נכנסת לנושאים הנתונים במחלוקת מקצועית-אקדמית ומתערבת בשיקולי מדיניות ושיקול דעת מקצועי של בעלי הסמכות. תגובותינו המפורטות לדו"ח כולו מפורטות בהערות ראש הממשלה והן שופכות אור עגום על מקצועיותם וחוסר הבנתם של עובדי משרדך. לא כאן המקום לחזור ולפרט את תגובותינו הענייניות לגופם של דברים. אלה מובאות בפירוט בהערות רה"מ לדו"ח. כאן אסתפק בדוגמה מייצגת למגמתיות הבוטה בדרך כתיבת הדו"ח. 
2. הביקורת כותבת: "נציב שירות המדינה, עו"ד שמואל הולנדר (להלן – הנציב) ביטל את הבחינות לבקשת פרקליטות המדינה". אני מוזכר הן בתוארי והן בשמי המלא (שמא יטעה חלילה מאן דהוא שמדובר אולי בנציב אחר שכיהן לפני שנים רבות). ה"פרקליטות", לעומת זאת, הינה גוף אמורפי שאין מאחריו ממלא תפקיד ספציפי. אילו הייתה הביקורת מוצאת לנכון לנקוט לשון הוגנת ומאוזנת, הייתה כותבת את הדברים כהווייתם, לאמור: "נציב שירות המדינה, עו"ד שמואל הולנדר, ביטל את הבחינות לבקשת פרקליטת המדינה דאז ושופטת ביהמ"ש העליון היום, גב' עדנה ארבל ...". 
אבל מה לביקורת ולהגינות, כאשר המטרה מסומנת מראש?
3. גם במקרה זה, כמו רבים אחרים, ה"פגם" עליו מצביעה הביקורת בחומרה, אינו כלל פגם לדעתנו, וגם לא לדעת משרד המשפטים. אך דרך הצגת הדברים המגמתית אומרת דרשני. עלי לציין כי כל העובדים הבכירים בנציבות שירות המדינה שעמדו בקשר עם משרדך, התרשמו באופן בלתי אמצעי מהמגמתיות ומהעדר רצון אמיתי לשמוע את הסברינו. ומכל מקום, תחושתם של בכירי הנציבות – המשנה לנציב, סגן הנציב, מנהל האגף לאיכות ומצוינות ומבקר הפנים הייתה שקיימת רדיפה אישית כלפי. דומני שהאמור במכתב זה מבסס, למרבה הצער, תחושה קשה זו.


6 . סוף דבר


מסכת הדברים העגומה שתוארה בפניך, אומרת דרשני. מצב הדברים בו גוף רב עוצמה כמשרד מבקר המדינה אינו נתון לביקורת ולערר כלשהם - אינו תקין. ניתן היה להשלים עם מצב זה כל עוד הקפידה הביקורת להישאר בתחומים ובמסגרות המקובלים של הביקורת, כפי שהתווה המחוקק, וכפי שנהגו קודמיך בתפקיד. מששינית את מדיניות מבקרי המדינה לדורותיהם, והחלטת להיכנס לתחום המדיניות ושיקול הדעת המקצועי, החרפת הסגנון, פרסום שמות, הודעות תכופות לתקשורת, דרישה להסקת מסקנות אישיות – הרי שהקלות הבלתי נסבלת שבה משרדך יכול לפגוע בנושאי משרה בשירות הציבורי, נבחרים ועובדים בכירים, אינה מתקבלת על הדעת. שמו הטוב וכבודו של אדם הינם זכות יסוד המוגנת בחוק יסוד: כבוד האדם וחירותו. זכות זו אינה נשללת גם מעובדי מדינה בכירים. גם לא מנציב שירות המדינה.
אם תמשיכו אתה ומשרדך בדרך זו, תקרוס אמינותה של הביקורת ולמוסד מבקר המדינה ייגרם נזק בלתי הפיך. אני מקווה שתיקח את הדברים לתשומת לבך.  








                     ב ב ר כ ה,


שמואל הולנדר

